CELEX: 
Language: ro
Date: 2018-07-09 00:00:00
Title: REGULAMENTUL DELEGAT (UE) …/… AL COMISIEI de modificare a anexei III la Regulamentul (UE) nr. 211/2011 al Parlamentului European și al Consiliului privind inițiativa cetățenească

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Articolul 16 din Regulamentul (UE) nr. 211/2011 împuternicește Comisia să adopte, în conformitate cu articolul 17 și sub rezerva respectării condițiilor prevăzute la articolele 18 și 19 din regulament, modificări ale anexelor la regulament în limita sferei de aplicare a dispozițiilor relevante din regulament, prin intermediul unui act delegat.
            
            
               Articolul 5 alineatul (1) din regulament prevede că, pentru colectarea declarațiilor de susținere de la semnatari, organizatorii inițiativelor cetățenești trebuie să utilizeze doar formularele care sunt conforme cu modelele prezentate în anexa III la regulament. Conform acestor formulare, semnatarii trebuie să furnizeze diferite tipuri de date în funcție de statul membru din care provin (statul membru de reședință sau statul membru de cetățenie al semnatarului). 
            
            
               Formularele includ o declarație de confidențialitate care îi informează pe semnatari cu privire la modul în care vor fi prelucrate datele lor cu caracter personal. Prezentul document face trimitere la Directiva 95/46/CE și la cerințele care decurg din directiva menționată.
            
            
               Regulamentul (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor). Acesta a intrat în vigoare la 25 mai 2018.
            
            
               Articolul 94 din Regulamentul general privind protecția datelor prevede că trimiterile la Directiva 95/46/CE se interpretează ca trimiteri la Regulamentul (UE) 2016/679. 
            
            
               Articolul 13 din Regulamentul general privind protecția datelor definește informațiile care trebuie furnizate în cazul colectării de date cu caracter personal de la persoana vizată.
            
            
               Comisia trebuie să adopte prezentul act pentru a modifica declarația de confidențialitate inclusă în modelele de formular de declarație de susținere în vederea adaptării acestora la dispozițiile din Regulamentul general privind protecția datelor. 
            
            
            
               Modificările au scopul de a oferi persoanei vizate:
            
            
               (a) trimiteri actualizate la cadrul juridic aplicabil privind protecția datelor cu caracter personal și
            
            
               (b) informații suplimentare care trebuie furnizate de operatorul de date în cazul colectării de date cu caracter personal de la persoanele vizate, astfel cum se prevede la articolul 13 din Regulamentul general privind protecția datelor. 
            
            
               Aceste informații cuprind o listă a drepturilor persoanei vizate în ceea ce privește prelucrarea datelor sale, informațiile cu privire la dreptul său de a depune o plângere la o autoritate de supraveghere, trimiterea la datele de contact ale operatorului datelor (organizatorii) și ale responsabilului cu protecția datelor al acestuia (dacă este cazul), datele de contact ale autorităților naționale competente care vor primi și vor prelucra datele cu caracter personal și ale autorităților naționale pentru protecția datelor.  
            
            
               2.CONSULTĂRI ÎNAINTEA ADOPTĂRII ACTULUI
            
            
               Dată fiind marja de apreciere limitată a Comisiei cu privire modificările avute în vedere, nu s­a considerat necesar să se organizeze consultări publice, să se desfășoare o evaluare a impactului ori să se publice proiectul de act pentru a primi reacții din partea părților interesate. Comisia are obligația de a modifica anexa III în vederea adaptării regulamentului la noul cadru legislativ privind protecția datelor, respectiv la dispozițiile Regulamentului general privind protecția datelor, care a abrogat și a înlocuit Directiva 95/46/CE începând de la 25 mai 2018.
            
            
               Statele membre au fost consultate cu privire la inițiativele cetățenești prin intermediul grupului de experți al Comisiei. Opiniile acestora au fost luate în considerare în prezentul act delegat. Experții Parlamentului European au participat, de asemenea, la reuniunea grupului de experți ai Comisiei și li s-au pus la dispoziție informații și documente complete cu privire la reuniune, în conformitate cu dispozițiile specifice prevăzute în Acordul-cadru dintre Parlamentul European și Comisie. 
            
            
               3.ELEMENTELE JURIDICE ALE ACTULUI DELEGAT
            
            
               Prezentul act modifică declarația de confidențialitate care figurează în anexa III partea A și partea B din Regulamentul (UE) nr. 211/2011. 
            
         
         
            
               Actul prevede că datele cu caracter personal furnizate organizatorilor inițiativei propuse în formularul de declarație de susținere vor fi utilizate numai pentru susținerea inițiativei respective și vor fi puse la dispoziția autorităților naționale competente și prelucrate de către acestea în scopul verificării și al certificării numărului de declarații de susținere valabile primite pentru inițiativa cetățenească în cauză în temeiul articolului 8 din Regulamentul (UE) nr. 211/2011. Astfel cum se prevede în capitolul III din Regulamentul general privind protecția datelor, actul prevede, de asemenea, că persoanele vizate au dreptul să solicite organizatorilor accesul la date, precum și dreptul de a rectifica, a șterge și a restricționa prelucrarea datelor lor cu caracter personal. 
            
            
               În conformitate cu articolul 9 din Regulamentul (UE) nr. 211/2011, actul prevede, de asemenea, că declarațiile de susținere și orice copii ale acestora vor fi păstrate de către organizatori pentru o perioadă de păstrare maximă de 18 luni de la data înregistrării propunerii de inițiativă cetățenească sau pentru o perioadă de o lună de la prezentarea inițiativei respective Comisiei, luându-se în considerare data cea mai apropiată. Declarațiile respective ar putea fi păstrate dincolo de termenele menționate în cazul desfășurării unor proceduri administrative sau juridice , pentru o perioadă de maximum o săptămână de la data încheierii procedurilor în cauză. Fără a aduce atingere dreptului de a introduce orice alte căi de atac administrative sau judiciare, orice persoană vizată are dreptul de a adresa o plângere unei autorități pentru protecția datelor, în special în statul membru în care își are reședința obișnuită, în care se află locul său de muncă sau în care a avut loc presupusa încălcare, în cazul în care consideră că prelucrarea datelor cu caracter personal care o vizează încalcă Regulamentul general privind protecția datelor.
            
            
               Actul include, de asemenea, trimiteri la datele de contact ale operatorilor de date (organizatorii) care pot fi contactați utilizând coordonatele persoanelor de contact înregistrate, astfel cum sunt prevăzute în formularul de declarație de susținere; datele de contact ale responsabilului cu protecția datelor (în cazul în care există), disponibile la adresa de internet a inițiativei în registrul Comisiei Europene, astfel cum sunt prevăzute în formularul de declarație de susținere și datele de contact ale autorității naționale competente care va primi și va prelucra datele cu caracter personal și ale autorităților naționale pentru protecția datelor, disponibile la adresa 
               
                  http://ec.europa.eu/citizens-initiative/public/data-protection
               
               .
            
            
               REGULAMENTUL DELEGAT (UE) …/… AL COMISIEI
            
            
               din 9.7.2018
            
            
               de modificare a anexei III la Regulamentul (UE) nr. 211/2011 al Parlamentului European și al Consiliului privind inițiativa cetățenească 
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 211/2011 al Parlamentului European și al Consiliului din 16 februarie 2011 privind inițiativa cetățenească
                  1
               , în special articolul 16, 
            
            
               întrucât:
            
            
               (1)Articolul 5 alineatul (1) din Regulamentul (UE) nr. 211/2011 prevede că, pentru colectarea declarațiilor de susținere de la semnatari, organizatorii inițiativelor cetățenești trebuie să utilizeze doar formularele care sunt conforme cu modelele prezentate în anexa III la regulamentul menționat.
            
            
               (2)Formularele de declarație de susținere conțin o declarație de confidențialitate care oferă informații cu privire la modul în care pot fi prelucrate datele cu caracter personal ale semnatarilor și cu privire la drepturile acestora în calitate de persoane vizate. Declarația de confidențialitate face trimitere la Directiva 95/46/CE a Parlamentului European și a Consiliului
                  2
               , care a fost abrogată. 
            
            
               (3)Directiva 95/46/CE a fost abrogată prin Regulamentul (UE) 2016/679
                  3
               . Regulamentul (UE) 2016/679 a început să se aplice de la 25 mai 2018.
            
            
               (4)Articolul 13 din Regulamentul (UE) 2016/679 stabilește informațiile care trebuie să fie furnizate de către operatorul de date persoanei vizate, în momentul în care se obțin datele cu caracter personal, în cazul colectării de date cu caracter personal de la persoana vizată. Aceste informații ar trebui să fie furnizate în declarația de confidențialitate din modelul de formular de declarație de susținere.
            
            
               (5)În conformitate cu articolul 94 din Regulamentul (UE) 2016/679, trimiterile la Directiva 95/46/CE abrogată se interpretează ca trimiteri la Regulamentul (UE) 2016/679. Din motive de claritate, de certitudine juridică și de transparență, trimiterea la declarația de confidențialitate ar trebui să fie actualizată. 
            
            
               (6)Prin urmare, anexa VIII la Regulamentul (UE) nr. 211/2011 ar trebui să fie modificată în consecință.
            
            
               (7)Autoritatea Europeană pentru Protecția Datelor a fost consultată în conformitate cu articolul 28 alineatul (2) din Regulamentul (CE) nr. 45/2001 al Parlamentului European și al Consiliului
                  4
               ,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexa III la Regulamentul (UE) nr. 211/2011 se modifică după cum urmează:
            
         
         
            
               (1)textul declarației de confidențialitate care figurează în modelul de formular de declarație de susținere de la sfârșitul părții A se înlocuiește cu următorul text:
            
            
               „Declarație de confidențialitate: În conformitate cu Regulamentul general privind protecția datelor, datele dumneavoastră cu caracter personal furnizate în acest formular sunt utilizate exclusiv pentru susținerea inițiativei și sunt puse la dispoziția autorităților naționale competente în scopul verificării și al certificării. Aveți dreptul de a solicita organizatorilor acestei inițiative dreptul de a accesa, a rectifica, a șterge și a restricționa prelucrarea datelor dumneavoastră cu caracter personal. 
            
            
               Datele dumneavoastră vor fi păstrate de către organizatori pentru o perioadă de păstrare maximă de 18 luni de la data înregistrării propunerii de inițiativă cetățenească sau pentru o perioadă de o lună de la prezentarea inițiativei respective Comisiei, luându-se în considerare data cea mai apropiată. Datele respective ar putea fi păstrate dincolo de termenele respective în cazul desfășurării unor proceduri administrative sau juridice, pentru o perioadă de maximum o săptămână de la data încheierii procedurilor în cauză.
            
            
               Fără a aduce atingere posibilității de a introduce orice alte căi de atac administrative sau judiciare, aveți dreptul de a adresa în orice moment o plângere unei autorități pentru protecția datelor, în special în statul membru unde vă aveți reședința obișnuită, unde vă desfășurați activitatea profesională sau unde a avut loc presupusa încălcare, în cazul în care considerați că datele dumneavoastră sunt prelucrate în mod ilegal.
            
            
               Organizatorii inițiativei cetățenești sunt operatori în sensul Regulamentului general privind protecția datelor și pot fi contactați utilizând datele de contact furnizate în prezentul formular. 
            
            
               Datele de contact ale responsabilului cu protecția datelor (în cazul în care există) sunt disponibile la adresa de internet a inițiativei în registrul Comisiei Europene, astfel cum figurează în prezentul formular.
            
            
               Datele de contact ale autorității naționale care va primi și va prelucra datele dumneavoastră cu caracter personal și ale autorităților naționale pentru protecția datelor pot fi consultate la adresa: 
               
                  http://ec.europa.eu/citizens-initiative/public/data-protection
               
               .”;
            
            
               (2)textul declarației de confidențialitate care figurează în modelul de formular de declarație de susținere de la sfârșitul părții B se înlocuiește cu următorul text:
            
            
               „Declarație de confidențialitate: În conformitate cu Regulamentul general privind protecția datelor, datele dumneavoastră cu caracter personal furnizate în acest formular sunt utilizate exclusiv pentru susținerea inițiativei și sunt puse la dispoziția autorităților naționale competente în scopul verificării și al certificării. Aveți dreptul de a solicita organizatorilor acestei inițiative dreptul de a accesa, a rectifica, a șterge și a restricționa prelucrarea datelor dumneavoastră cu caracter personal. 
            
            
               Datele dumneavoastră vor fi păstrate de către organizatori pentru o perioadă de păstrare maximă de 18 luni de la data înregistrării propunerii de inițiativă cetățenească sau pentru o perioadă de o lună de la prezentarea inițiativei respective Comisiei, luându-se în considerare data cea mai apropiată. Datele respective ar putea fi păstrate dincolo de termenele respective în cazul desfășurării unor proceduri administrative sau juridice, pentru o perioadă de maximum o săptămână de la data încheierii procedurilor în cauză.
            
            
               Fără a aduce atingere posibilității de a introduce orice alte căi de atac administrative sau judiciare, aveți dreptul de a adresa în orice moment o plângere unei autorități pentru protecția datelor, în special în statul membru unde vă aveți reședința obișnuită, unde vă desfășurați activitatea profesională sau unde a avut loc presupusa încălcare, în cazul în care considerați că datele dumneavoastră sunt prelucrate în mod ilegal.
            
            
               Organizatorii inițiativei cetățenești sunt operatori în sensul Regulamentului general privind protecția datelor și pot fi contactați utilizând datele de contact furnizate în prezentul formular. 
            
            
               Datele de contact ale responsabilului cu protecția datelor (în cazul în care există) sunt disponibile la adresa de internet a inițiativei în registrul Comisiei Europene, astfel cum figurează în prezentul formular.
            
            
               Datele de contact ale autorității naționale care va primi și va prelucra datele dumneavoastră cu caracter personal și ale autorităților naționale pentru protecția datelor pot fi consultate la adresa: 
               
                  http://ec.europa.eu/citizens-initiative/public/data-protection
               
               .”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 9.7.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 65, 11.3.2011, p. 1. 
               
               
                  
                     (2)
                  
                        Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
               
               
                  
                     (3)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).
               
               
                  
                     (4)
                  
                        Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 008, 12.1.2001, p. 1).